Edwin Morgan

Edwin George Morgan, nado o 27 de abril de 1920 en Glasgow e finado o 17 de agosto 2010, foi un poeta e tradutor escocés en lingua inglesa, considerado o máximo representante do rexurdimento escocés.

 Traxectoria 
 Ámbito persoal 
Medrou no barrio de Rutherglen, ao sueste da cidade, fillo dun executivo presbiteriano que dirixía unha empresa de comercio de carbón e aceiro. Ingresou na Universidade de Glasgow en 1937. Despois de servir como médico do exército británico na segunda guerra mundial, doutorouse en 1947 en lingua inglesa e comezou a traballar de profesor na mesma universidade, onde se xubilou en 1980 como profesor emérito.

 Ámbito poético 
Morgan foi o último dos "sete grandes", os poetas que conformaron o denominado rexurdimento escocés, producido na poesía escocesa do século XX: os outros seis foron Hugh MacDiarmid, Robert Garioch, Norman MacCaig, Iain Crichton Smith, George Mackay Brown e Sorley MacLean.

Morgan cultivou un amplo abano de formas e estilos, pero principalmente o soneto e o caligrama, nos seus máis de 30 títulos. Tivo unha forte influencia da xeración beat polas súas ideas sinxelas e os xogos lingüísticos. A súa primeira antoloxía apareceu en 1990 (Collected Poems) e ten sido traducido a diversas linguas, pero non ao galego. Colaborou coa banda de rock alternativo Idlewild no seu álbum The Remote Part (2002), recitando un poema, pero tamén outros poemas seus teñen sido musicados por esta e outras bandas.

O seu traballo como tradutor de moi diversas linguas levouno a publicar en paralelo volumes de antoloxías de poemas traducidos por el, no que denominou as súas "obras completas, 2".

 Homosexualidade 
A despenalización da homosexualidade en Escocia non chegou ata 1980, e ata ese momento a poesía de Morgan empregou xéneros non marcados, ben por evitar problemas legais, ben por universalizar o desexoInterview with Edwin Morgan , Carcanet. Desvelou a súa homosexualidade publicamente en 1990, coa publicación de 'Nothing Not Giving Messages: Reflections on his Work and Life'. Participou da apertura do centro LGBT de Glasgow en 1995, coa escrita e lectura dun poema, e apoiou asociacións escocesas de homosexuais.

 Símbolo de Glasgow e de Escocia 
Morgan é considerado un símbolo da cidade de Glasgow e tamén de toda Escocia. Así, tamén leu un poema escrito a pé feito durante a inauguración do novo edificio do parlamento escocés, o 9 de outubro de 2004. En 1999 o concello de Glasgow nomeouno poeta laureado, é dicir, recoñeceulle un salario co título de poeta oficial da vila. En 2004 foille concedido o primeiro Makar Escocés, o galardón que o Parlamento de Escocia lle concede aos "poetas nacionais".

 Algunhas obras poéticas 
 The Second Life, 1968, Edinburgh UP
 Glasgow Sonnets, 1972, Castlelaw
 Instacmatic Poems, 1972, Ian McKelvie
 From Glasgow to Saturn, 1973, Carcanet
 The Whittrick: A Poem in Eight Dialogues, 1973, Akros
 The New Divan, 1977, Carcanet
 Poems of Thirty Years, 1982, Carcanet
 Selected Poems, 1985, Carcanet
 Sonnets form Scotland, 1984, Mariscat
 Themes on a Variation, 1988, Carcanet
 Collected Poems, 1990, Carcanet
 Hold Hands Among the Atoms: 70 Poems, 1991, Mariscat
 Sweeping Out the Dark, 1994, Carcanet
 Virtual and Other Realities, 1997, Carcanet, que recibiu o Stakis Prize en 1998.
 New Selected Poems, 2000, Carcanet
 Cathures: New Poems, 1997-2001, 2002, Mariscat
 Love and a Life, 2003, Mariscat
 Tales From Baron Munchausen. 12 Poems, 2004, Mariscat
 The Play of Gilgamesh, 2005, Carcanet
 A Book of Lives, 2007, Carcanet

 Outros xéneros 
 Flower of Evil: A Life of Charles Baudelaire, 1943, Sheed & Ward
 Essays, 1974, Carcanet
 Nothing Not Giving Messages: Reflections on Work and Life, 1990, Polygon
 Crossing the Border: Essays on Scottish Literature, 1990, Carcanet
 A Trilogy of Plays on the Life of Jesus, 2000, Carcanet, teatro.

 Galardóns 
É oficial do Imperio Británico dende 1982.

Recibiu diversos premios polo seu labor como tradutor, e ademais, a medalla anual do Royal Bank of Scotland en 1983 ou a medalla de ouro da raíña en poesía en 2000.

 Notas 

 Véxase tamén 
 Outros artigos 
 Literatura escocesa

 Ligazóns externas 
 Web privada sobre o poeta

Categoría:Escritores en lingua inglesa
Categoría:Escritores de Escocia
Categoría:Poetas de Escocia
Categoría:Dramaturgos do Reino Unido
Categoría:Tradutores de Escocia
Categoría:Nados en Glasgow
Categoría:Nados en 1920
Categoría:Finados en 2010